b'\n_START_ARTICLE_\nMonument a la Sardana (Lloret de Mar)\n_START_SECTION_\nDescripci\xc3\xb3\n_START_PARAGRAPH_\nEn el centre del petit monticle trobem un cos prism\xc3\xa0tic de ciment armat, l\'ornamentaci\xc3\xb3 del qual est\xc3\xa0 estructurada en dos estrats ben diferenciats. Aix\xc3\xad en la part inferior trobem dues inscripcions: per una banda, en la part frontal de cara al mar es pot llegir el seg\xc3\xbcent: "LLORET DE MAR A LA SARDANA 18/04/1971" Mentre que en la part posterior trobem un fragment del poema de Maragall que diu aix\xc3\xad: "\xc3\x89S LA DANSA SENCERA D\'UN POBLE QUE ESTIMA I AVAN\xc3\x87A DONANT-SE LES MANS. .. I ELS POBLES DIRAN: LA SARDANA \xc3\x89S LA DANSA M\xc3\x89S BELLA"._NEWLINE_Paral\xc2\xb7lelament acompanyen a sengles inscripcions, en aquesta part inferior, un escut de Lloret de Mar i dos escuts de Catalunya. Per la seva banda en la part superior s\'han esculpit en relleu unes figures que ballen la sardana. Damunt del cos prism\xc3\xa0tic trobem dos cossos esbelts dansant fren\xc3\xa8ticament al so captivador de la sardana. Unes figures les quals estan compostes a base de planxes de coure i bronze soldades.\n_START_SECTION_\nHist\xc3\xb2ria\n_START_PARAGRAPH_\nL\'any 1971 la vila de Lloret de Mar fou proclamada "Ciutat Pubilla de la Sardana". En commemoraci\xc3\xb3 a aquest fet, l\'Ajuntament va decidir erigir un monument dedicat a la dansa catalana, que fou dissenyat i executat, en metall, per l\'escultor giron\xc3\xad Dom\xc3\xa8nec Fita i Molat. Aquest va n\xc3\xa9ixer en el 1928 a Girona concretament en la Casa de la Caritat on va passar tota la seva inf\xc3\xa0ncia. Aquesta instituci\xc3\xb3 tindr\xc3\xa0 un paper determinant en el futur de l\'artista, ja que ser\xc3\xa0 en aquesta instituci\xc3\xb3 on l\'animaran a cultivar les seves aficions art\xc3\xadstiques en vista de les figuretes de fang que espont\xc3\xa0niament modelava._NEWLINE_Despr\xc3\xa9s la Direcci\xc3\xb3 Provincial de Girona li va costejar els seus estudis art\xc3\xadstics que de 1942 a 1944 va cursar a l\'escola de Belles Arts d\'Olot amb el mestre Casadevall. Posteriorment a Barcelona va acabar de perfeccionar-se en l\'Escola de Belles Art de Sant Jordi. Va ser premiat en el Concurs de Sant Jordi de 1951, convocat per la Diputaci\xc3\xb3 Provincial de Barcelona. Poc despr\xc3\xa9s va obtenir una beca de l\'Ajuntament de la mateixa ciutat.'